**ミニじょうほうบทที่ 3**

**การเรียนในโรงเรียนมัธยมศึกษาของญี่ปุ่น**

**สาระสำคัญ/ความคิดรวบยอด**

หน่วยการเรียนรู้นี้มีจุดมุ่งหมายให้นักเรียนได้เรียนรู้เกี่ยวกับระบบการศึกษาและกิจกรรมในโรงเรียนจากรูปภาพ และคลิปวีดีโอในบทเรียน แล้วนำมาเปรียบเทียบกับโรงเรียนในประเทศไทยเพื่อรู้จักความแตกต่างของระบบการศึกษาไทยและญี่ปุ่น และการสรุปความคิดของตนเองมาแลกเปลี่ยนกับผู้อื่นได้

**สมรรถนะสำคัญของผู้เรียน**

ความสามารถในการสื่อสาร การคิด วิเคราะห์ เปรียบเทียบ และการนำเสนอ

**มาตรฐานและตัวชี้วัด**

สาระที่ 1 ภาษาเพื่อการสื่อสาร, สาระที่ 2 ภาษาและวัฒนธรรม

มาตรฐาน ต 1.1, 1.3, 2.2

**ขั้นตอนการจัดกิจกรรมการเรียนรู้**

| **Slide การนำเสนอ** | **การดำเนินการจัดการเรียนรู้** | **แหล่งข้อมูลเพิ่มเติม** |
| --- | --- | --- |
| 1. | ครูตั้งคำถามเกี่ยวกับช่วงเวลาการเปิด-ปิดภาคเรียนของโรงเรียนในญี่ปุ่น |  |
| 2. | - ครูถามเกี่ยวกับข้อมูลการเปิด-ปิดภาคเรียน และเวลาเรียนใน 1 วัน ตามสไลด์ที่ 2  \*\*ครูอาจเตรียมรูปภาพ ANIME หรือ MANGA ที่เป็นฉากของการเปิด-ปิดภาคเรียน รวมถึงช่วงระหว่างภาคเรียนให้นักเรียนได้สังเกตและคิดร่วมกับเพื่อน ๆ ในห้อง |  |
| 3. | ครูถามคำถามตามสไลด์ที่ 3  **คำถาม** “โรงเรียนมัธยมศึกษาในญี่ปุ่นส่วนใหญ่เรียนกันกี่เทอม”  **คำตอบ** “3 เทอม” |  |
| 4. | ครูอธิบายเกี่ยวกับเดือนและฤดูกาลในรอบปีของประเทศญี่ปุ่น  และถามว่า “แต่ละเทอมน่าจะเปิดตั้งแต่เดือนอะไรถึงเดือนอะไร” |  |
| 5. | ครูอธิบายการแบ่งภาคเรียนของญี่ปุ่น ตามสไลด์ที่ 5 โดยเน้นให้นักเรียนสังเกตการเปิด-ปิดภาคเรียนในแต่ละช่วงเวลา  \*\*สไลด์นี้จะเป็นข้อมูลเบื้องต้นทำให้ฉุกคิดของคำถามในข้อต่อไป |  |
| 6. | ครูถามนักเรียนเพื่อให้นักเรียนฉุกคิด ถึงความแตกต่างของช่วงเวลาการเปิดภาคเรียน  \*\*ครูอาจเปรียบเทียบกับข้อมูลโรงเรียนมัธยมในประเทศไทยว่า เราเริ่มเรียนภาคเรียนที่ 1 ในเดือนพฤษภาคม (โดยจะเชื่อมโยงถึงสไลด์ที่ 8) |  |
| 7. | ครูถามคำถามตามสไลด์ที่ 7  **คำถาม** “ทำไมสถาบันการศึกษาในญี่ปุ่นจึงเปิดเทอมปีการศึกษาใหม่ในเดือนเมษายน”  **คำตอบ** “a. เพื่อให้เข้ากับปีงบประมาณของทางภาครัฐ ซึ่งเริ่มตั้งแต่เดือนเมษายนจนถึงเดือนมีนาคม” |  |
| 8. | ครูให้นักเรียนระดมความคิดเกี่ยวกับการเปิดเรียนในปีการศึกษาใหม่ของไทย ซึ่งเป็นช่วงกลางเดือน พ.ค. ซึ่งไม่เกี่ยวกับการเริ่มต้นปีงบประมาณของทางภาครัฐ |  |
| 9. | ครูถามคำถามตามสไลด์ที่ 9  **คำถาม** “ระหว่างไทยกับญี่ปุ่น คิดว่าใครปิดเทอมจำนวนวันมากกว่ากัน” และช่วยกันระดมความคิดเพื่อหาคำตอบโดยการดูภาพเปรียบ เทียบในสไลด์ที่ 10 |  |
| 10. | นักเรียนดูสไลด์ที่ 10 เพื่อใช้เปรียบเทียบและตรวจสอบความถูกต้อง  **คำตอบ** คือ “ไทยมากกว่า” |  |
| 11. | ครูอธิบายข้อมูลตามสไลด์ที่ 11 วันหยุดและวันไปโรงเรียนของทั้งประเทศไทยและญี่ปุ่นอย่างคร่าว ๆ |  |
| 12. | ครูให้นักเรียนดูสไลด์ตัวอย่างตารางสอนของโรงเรียนแห่งหนึ่งในญี่ปุ่น แล้วอธิบายเรื่องคาบเรียนในแต่ละวัน และอธิบายช่วงเวลาต่าง ๆ  \*\*สไลด์นี้ต้องการให้นักเรียนเห็นเวลาของคาบเรียนญี่ปุ่นว่าเรียน 50 นาทีเหมือนของไทย แต่มีความแตกต่างตรงที่มีการเว้นเวลาระหว่างคาบ 10 นาที จึงสามารถจัดการเรียนได้ตรงตามเวลา ซึ่งต่างจากโรงเรียนไทยที่ไม่ได้เว้นเวลาไว้ให้  \*\*อีกส่วนหนึ่งที่อยากให้นักเรียนสังเกตเห็น คือ คาบทำความสะอาด ซึ่งมีการกำหนดให้นักเรียนทำในชั่วโมงที่กำหนดไว้ | LHR= Long Home Room เป็นชั่วโมงที่นักเรียนจะศึกษาเกี่ยวกับเส้นทางในอนาคตของตนว่าอยากจะเรียนต่อในสาขาในไหนอะไร เป็นต้น นอกจากนี้ยังเป็นชั่วโมงที่ไว้สำหรับเตรียมงานต่าง ๆ เกี่ยวกับกิจกรรมในโรงเรียน หรือทำกิจกรรมที่จะเสริมสร้างความสำนึกในสิทธิมนุษยชน กิจกรรมแลกเปลี่ยนวัฒนธรรมกับต่างชาติ เป็นต้น |
| 13. | ครูให้ข้อมูลเพิ่มเติมเกี่ยวกับกิจกรรมหลังเลิกเรียน และถามเกี่ยวกับตารางสอนรวมถึงกิจกรรมหลังเลิกเรียนของนักเรียน  \*\*ครูสุ่มถามนักเรียนบางคน เพื่อให้ได้คำตอบคร่าว ๆ | ลิงก์ตัวอย่างการทำความสะอาดของนักเรียนญี่ปุ่น  <https://youtu.be/29yqXFz_BmM?si=zJ5kW3AYQFXuXeMk&t=420> |
| 14. | ครูให้ดูวิดีโอตัวอย่างของชมรมต่าง ๆ ในโรงเรียนมัธยมญี่ปุ่น  \*\*ครูถามถึงกิจกรรมชุมนุม ชมรมที่นักเรียนเลือกเข้าร่วมอยู่ในตอนนี้ว่า เลือกเข้าชุมนุม หรือชมรมอะไร (ครูสุ่มถามนักเรียนบางคน) | ลิงค์ตัวอย่างชมรมของโรงเรียนในจังหวัดนารา  <https://www.youtube.com/watch?v=CT-TTOz5Y_w> |
| 15. | “ย้อนคิดเรื่องของไทย” ครูให้นักเรียนพูดหรือเขียนสรุปจุดเหมือนและจุดต่างกับญี่ปุ่นตามความเข้าใจของนักเรียน โดยมีหัวข้อให้ดังนี้  ช่วงเวลาของการเปิดเรียน, จำนวนวันที่ไปโรงเรียน, ตารางเรียน และอาจจะรวมถึงกิจกรรมหลังเลิกเรียน ชุมนุม ชมรมต่าง ๆ ของนักเรียน ครูอาจสุ่มถามนักเรียนบางคน เพื่อแชร์ข้อมูลให้เพื่อน ๆ ฟัง โดยครูสามารถเพิ่มเติมข้อมูลได้ตามความเหมาะสม | ใบงาน 3.1 |



**ย้อนคิด**

**เรื่องของไทย**

ใบงานที่ 3.1

สิ่งที่นักเรียนสังเกตเห็นเกี่ยวกับจุดเหมือนและจุดต่างระหว่างการเรียนในโรงเรียนไทยและญี่ปุ่น

ตามหัวข้อ เช่น ช่วงเวลาของการเปิดเรียน, จำนวนวันที่ไปโรงเรียน, ตารางเรียน กิจกรรมหลังเลิกเรียน ชุมนุม ชมรมต่าง ๆ ฯลฯ

|  |  |
| --- | --- |
| จุดเหมือน | จุดต่าง |
|  |  |